Kitba ta' Janice Bartolo Kien is-Segretarju Parlamentari nnifsu li nhar it-30 ta' Ġunju kiteb hekk fuq il-paġna Facebook tiegħu: "Illum dħalt nagħmel intervent mediku l-isptar Mater Dei u ser inkun indispost għal ftit ġimgħat. Grazzi lil dawk kollha li kienu ta' sostenn fl-aħħar ġranet u lit-tim mediku li jaħdmu b'tant dedikazzjoni u professjonalità." Dan akkumpanjah bil-kliem 'iħossni determinat'. Is-Segretarju Parlamentari spjegalna li fix-xhur li għaddew, waqt li kien qed jagħmel eżerċizzji sportivi, induna li kien hemm xi ħaġa mhux tas-soltu fuq in-naħa ta' wara t'irkopptu. Fi kliemu, il-problema li identifikawlu "mhux daqstant komuni u mhux ċirkostanzi sbieħ." Pero' jinsab kuntent li l-intervent irnexxa u issa jħares 'l quddiem lejn il-fażi ta' rijabilitazzjoni. Ammetta li jkun hemm mumenti ta' eżitazzjoni, għaliex l-effetti fuq il-kumplament tas-sieq setgħu kienu kumplikati. Iżda l-fatt li ntebaħ kmieni kienet kruċjali. Minn hawn induna wkoll kemm huwa essenzjali li wieħed jieħu ħsieb saħħtu u jagħmel 'check-ups' b'mod frekwenti. Qalilna li issa jonqsu ġimgħat ta' mistrieh u terapija, pero' ladarba nafu kemm iżomm ruħu bieżel, ma tantx emminnih li se jillimita ruħu għall-mistrieħ! Infatti ammetta li t-teknoloġija se tippermettilu jkompli jaħdem mid-dar, f'dawn iż-żminijiet hekk kruċjali fix-xena politika Maltija. Wara ftit sekondi riflessjoni, qal li fil-verità se jkun qed iwieġeb il-korrispondenza f'iqsar żmien mis-soltu, waqt li jaqra ħafna materjal biex ikompli bit-tħejjija għal żmien kruċjali li ġej għal pajjiżna. Mhux biss il-ħidma ta' kordinazzjoni mall-Kunsill tal-Ministri, iżda anke r-relazzjoni mall-Parlament Ewropew ser tkun kruċjali għall-Gvern Malti. "Naħtaf l-okkażjoni u nuża l-ħin aħjar!" qal Borg. Fid-dawl tal-vot tar-Renju Unit biex joħroġ mill-Unjoni Ewropea, stqasejna kemm qed iqis li żdiedu l-isfidi għall-presidenza Maltija tal-Unjoni Ewropea. Wieġeb li l-isfidi żdiedu bla ebda dubju u waqt li għad fadal ħafna mistoqsijiet x'jitwieġbu, żgur li matul l-ewwel sitt xhur tas-sena l-Unjoni ser tkun qed tinnegozja l-kundizzjoniet marbuta mal-ħruġ tar-Renju Unit. Fakkarna li f'dan kollu l-Presidenza Maltija tilgħab rwol importanti ħafna. Fl-istess waqt, Malta trid tibgħat messaġġ ċar li fadal ħafna aktar xogħol xi jsir dwar il-proġett Ewropew. Is-Segretarju Parlamentari jemmen li Malta teħtieġ tkompli tilleġiżla u tirreaġixxi għall-isfidi li jagħmlu d-differenza fil-ħajja tal-familji Ewropej, xejn inqas il-Maltin u Għawdxin. "Għalkemm din l-isfida kbira kienet diġà waħda impenjattiva, u fiċ-ċirkustanzi għandna aktar impenji, konvint li Malta ser taqdi dmirha b'mod tajjeb ħafna u ser inħallu impatt pożittiv" temm jgħid is-Segretarju Parlamentari. Intant irringrazzja lil familtu u lill-għarusa li tant kienu qribu f'dawn il-jiem. L-ammont kbir ta' kummenti fuq siti soċjali huma xhieda ta' kemm nies jixtiequ jerġgħu jarawh fuq saqajh, din id-darba litteralment.